b'\n_START_ARTICLE_\nPatton (film)\n_START_SECTION_\nHandling\n_START_PARAGRAPH_\nFilmen beskriver historien om general George S. Patton (George C. Scott) under 2. Verdenskrig. Den indledes med, at han overtager kommandoen over en demoraliseret amerikansk styrke i Nordafrika efter Slaget ved Kasserine passet og f\xc3\xb8rer dem til sejr i slaget ved El Guettar. Derefter deltager han i invasionen af Sicilien og har et v\xc3\xa6ddel\xc3\xb8b med den lige s\xc3\xa5 selvoptagne britiske general Bernard Law Montgomery om at erobre den Sicilianske havneby Messina. Patton vises som en, der tror p\xc3\xa5 reinkarnation, samtidig med at han er en troende kristen. P\xc3\xa5 et tidspunkt i filmen, under felttoget i Nordafrika, tager Patton sin stab p\xc3\xa5 en eventet omvej til slagmarken for det antikke slag ved Zama. Der mindes han slaget og insisterer overfor Omar Bradley p\xc3\xa5, at han deltog i det._NEWLINE_Efter at v\xc3\xa6re kommet f\xc3\xb8r Montgomery til Messina bliver Patton frataget kommandoen for at have sl\xc3\xa5et en soldat med granatchok p\xc3\xa5 et felthospital. Denne episode \xe2\x80\x93 og hans tendens til at sige sin mening til pressen \xe2\x80\x93 bringer ham i vanskeligheder, og han bliver k\xc3\xb8rt ud p\xc3\xa5 et sidespor under slaget om Normandiet, idet han f\xc3\xa5r kommandoen over den fiktive First United States Army Group i det syd\xc3\xb8stlige England. Senere beder han indtr\xc3\xa6ngende sin tidligere underordnede general Omar Bradley (Karl Malden) om en kommando inden krigen ender. Han f\xc3\xa5r overdraget den 3. amerikanske arm\xc3\xa9 og udm\xc3\xa6rker sig ved hurtigt at tr\xc3\xa6nge gennem Frankrig og senere ved at unds\xc3\xa6tte det vigtige vejknudepunkt Bastogne under Ardenneroffensiven. Senere smadrer Patton gennem den tyske "Vestvolden" og tr\xc3\xa6nger ind i selve Tyskland._NEWLINE_Lige inden den Vestallierede invasion bem\xc3\xa6rker Patton i en tale i England, at Amerika og Storbritannien vil dominere verden efter krigen, hvilket pressen anser for forn\xc3\xa6rmende overfor Sovjetunionen. Efter at Tyskland har kapituleret forn\xc3\xa6rmer han en sovjetisk officer ved en sammenkomst. Heldigvis forn\xc3\xa6rmer russeren straks efter Patton, hvilket f\xc3\xb8rer til gensidig respekt og afsp\xc3\xa6nding af situationen. Senere sammenligner Patton tilf\xc3\xa6ldigt de besejrede nazister med amerikanske Republikanere og Demokrater, hvilket koster ham hans stilling.\n_START_SECTION_\nIndvendinger fra Pattonfamilien\n_START_PARAGRAPH_\nDer havde v\xc3\xa6ret adskillige fors\xc3\xb8g p\xc3\xa5 at lave filmen siden 1953. Pattonfamilien blev kontaktet af producenterne, som gerne ville have adgang til Pattons dagb\xc3\xb8ger og tale med familien. Ved et tilf\xc3\xa6lde kontaktede de familien dagen efter begravelsen af Pattons enke. Herefter var familien besluttet p\xc3\xa5 ikke at give filmfolkene nogen form for hj\xc3\xa6lp. _NEWLINE_Af denne \xc3\xa5rsag skrev Francis Ford Coppola og Edmund H. North filmmanuskriptet p\xc3\xa5 baggrund af to biografier: Patton: Ordeal and Triumph af Ladislas Farago og A Soldier\'s Story af Omar Bradley. I 2005 blev Pattons enkes "Button Box" manuskript endelig frigivet af familien med den posthume udgivelse af Ruth Ellen Patton Tottens bog The Button Box: A Daughter\'s Loving Memoir of Mrs. George S. Patton.\n_START_SECTION_\nIndledningsscenen\n_START_PARAGRAPH_\nFilmen Patton begynder med Scotts fortolkning af Pattons ber\xc3\xb8mte milit\xc3\xa6re "Pep Talk" til soldater fra den 3. Arme foran et enormt amerikansk flag. Filmens forfattere m\xc3\xa5tte nedtone Pattons faktiske ordvalg og udtalelser filmen igennem for at undg\xc3\xa5 at den blev forbudt for b\xc3\xb8rn. I den indledende monolog brugtes ordet "fornicating" i stedet for "fucking" i kritikken af avisen Saturday Evening Post. Scotts dybe stemme er ogs\xc3\xa5 omtrent modsat Pattons, som var h\xc3\xb8j og temmelig nasal. _NEWLINE_Da Scott opdagede, at talen skulle indlede filmen, afslog han at gennemf\xc3\xb8re scenen, da han mente, at den ville overskygge resten af hans pr\xc3\xa6station. Instrukt\xc3\xb8ren Franklin J. Schaffner l\xc3\xb8j og forsikrede ham om, at den ville blive vist til sidst. Scenen blev filmet i en k\xc3\xa6lder. _NEWLINE_Alle de medaljer og dekorationer, som vises p\xc3\xa5 Pattons uniform under monologen er autentiske kopier af de som rent faktisk blev tildelt Patton. Patton bar dem kun alle sammen ved en enkelt lejlighed, i sin baghave i Virginia p\xc3\xa5 opfordring fra sin kone, som ville have et billede af ham med alle hans medaljer. Producenterne benyttede en kopi af dette billede til at skabe det rette look til \xc3\xa5bningsscenen. Pistolerne med ibenholdtsk\xc3\xa6fte, som Scott b\xc3\xa6rer i denne scene, er rent faktisk Pattons, og blev l\xc3\xa5nt fra Patton museet. _NEWLINE_Den karakteristiske \xc3\xa5bningsscene er blevet parodieret i en r\xc3\xa6kke film, politiske tegnefilm og fjernsynsshows. I South Park: Bigger, Longer & Uncut holder Sheila Broflovski en tale til amerikanske tropper ved et USO show hvor hun ivrer for en krig med Canada foran et amerikansk flag. I Small Soldiers st\xc3\xa5r figuren Major Chip Hazard foran et puslespil af det amerikanske flag og gentager linjer fra Pattons tale sammen med andre milit\xc3\xa6re replikker s\xc3\xa5 det hele bliver til nonsens. I Jackass 2.5 er Johnny Knoxville og resten afJackass udkl\xc3\xa6dt i milit\xc3\xa6rt\xc3\xb8j og leverer introduktionen til filmen foran et stort amerikansk slag. I slutningen af filmen holder Johnny en inspirerende tale om begivenhederene i filmen p\xc3\xa5 samme m\xc3\xa5de (inden en fest g\xc3\xa5r i gang). Harvey Korman, som spiller Patton, parodierer talen i en episode af The Carol Burnett Show. I den oprindelige "s\xc3\xb8rgelige" slutning af musicalen fra 1986 Little Shop of Horrors forudsiger korpigerne Crystal, Ronette og Chiffon Amerikas endeligt foran en glitrende udgave af Pattons baggrundsflag. Denne baggrund blev ogs\xc3\xa5 brugt i filmen fra 1985 Follow that Bird.\n_START_SECTION_\nOptagelsessteder\n_START_PARAGRAPH_\nHele filmen blev optaget i Spanien, bortset fra en scene, der blev optaget i Marokko, nemlig den ber\xc3\xb8mte scene, hvor Patton k\xc3\xb8rer hen til en gammel ruinby og taler om kartagenienserne som k\xc3\xa6mper mod romerne, og dermed antyder at stedet han var ved var ruinerne af Karthago, men rent faktisk blev scenen optaget i den antikke romerske by Volubilis, som er optaget p\xc3\xa5 UNESCO\'s verdensarvsliste. Scenerne i Afrika og Sicilien blev optaget i det sydlige Spanien, mens vinterscenerne i Belgien blev optaget n\xc3\xa6r Madrid (hvortil produktionsfolkene hastede, da de fik at vide, at det havde sneet). I en scene s\xc3\xa6lger en tilsyneladende arabisk kvinde "pollos y gallinas" (h\xc3\xb8ns og kyllinger) p\xc3\xa5 spansk.\n_START_SECTION_\nAnakronistiske genstande\n_START_PARAGRAPH_\nPatton brugte meget f\xc3\xa5 rigtige kampvogne fra 2. Verdenskrig, bortset fra i gamle ugerevyer. Filmens kampvogne blev leveret af den spanske h\xc3\xa6r, som hjalp til ved indspilningen. De omfattede M41 Walker Bulldog, M46 Patton og M47 Patton kampvogne p\xc3\xa5 den amerikanske side. M24 Chaffee kampvogne p\xc3\xa5 den britiske og M48 Patton kampvogne for tyskerne. Heraf var det kun Chaffee, der havde v\xc3\xa6ret indsat i 2. Verdenskrig, om end ikke p\xc3\xa5 britisk side. I virkeligheden r\xc3\xa5dede Patton over en blanding af M4 Shermans, M-5 Stuarts, og til allersidst i krigen M-26 Pershings. Da filmen blev optaget var de eneste forsvar, som stadig brugte Sherman kampvogne det israelske, i st\xc3\xa6rkt modificerede udgaver, det jugoslaviske og adskillige latinamerikanske._NEWLINE_Spanske CASA 2.111 fly blev ogs\xc3\xa5 anvendt i adskillige scener. De var st\xc3\xa6rkt modificerede udgaver af det tyske Heinkel He 111, som blev brugt i vid udstr\xc3\xa6kning af Luftwaffe under 2. Verdenskrig. _NEWLINE_Hertil kommer Jeeps fra 1950\'erne og M35 lastbiler fra 1960\'erne, som blev brugt som lastbiler for b\xc3\xa5de amerikanere og tyskere. _NEWLINE_Et kort over Europa, der vises i baggrunden i en scene viser gr\xc3\xa6nserne efter krigen. _NEWLINE_I en scene ser man Patton ankomme til London om natten i en sort Packard Custom Eight. Den anvendte model var en efterkrigsmodel, som blev introduceret den 25. juli 1947.\n_START_SECTION_\nUpr\xc3\xa6cise ting\n_START_PARAGRAPH_\nPatton holdt aldrig "Talen" som en firestjernet generel, da han f\xc3\xb8rst blev forfremmet til denne rang den 14. april 1945, l\xc3\xa6nge efter at han kunne have holdt en f\xc3\xb8r-kamp tale. _NEWLINE_Mens det tjente til at belyse sp\xc3\xa6ndingen mellem Patton og Montgomery var der ikke noget kapl\xc3\xb8b om at n\xc3\xa5 Messina. Montgomery foreslog rent faktisk den 24. juli at Patton skulle erobre Messina, da han var i en bedre position til at g\xc3\xb8re det. _NEWLINE_I en scene ser man George Patton if\xc3\xb8re sig gradstegn som generall\xc3\xb8jtnant inden denne rang blev bekr\xc3\xa6ftet af den amerikanske Kongres. Pattons tjenestefil antyder at han f\xc3\xb8rst omtalte sig selv om generall\xc3\xb8jtnant efter at have underskrevet den officielle udn\xc3\xa6vnelse fra Krigsministeriet._NEWLINE_Det taktisk uafgjorte slaget ved El Guettar vises som en komplet amerikansk sejr. _NEWLINE_I filmen har Patton et temmelig ansp\xc3\xa6ndt m\xc3\xb8de med Arthur Coningham. Kort efter bliver Pattons unge hj\xc3\xa6lper Dick Jenson dr\xc3\xa6bt i slaget ved El Guettar. I virkeligheden blev Jenson dr\xc3\xa6bt kort efter El Guettar og m\xc3\xb8det med Coningham kom senere igen._NEWLINE_I en scene citerer Patton fejlagtigt Frederik den Store for at sige: "L\'audace, l\'audace, toujours l\'audace!" ("Vovemod, vovemod \xe2\x80\x93 altid vovemod!") Det stammer rent faktisk fra Georges Danton._NEWLINE_Filmen giver indtryk af, at Patton og general Omar Bradley var fine venner. Rent faktisk syntes de to m\xc3\xa6nd aldrig s\xc3\xa6rlig godt om hinanden. _NEWLINE_Filmen viser et m\xc3\xb8de med generaler i Verdun for at h\xc3\xa5ndtere det tyske fremst\xc3\xb8d i Ardenneroffensiven. I filmen er det general Walter Bedell Smith, som leder m\xc3\xb8det. I virkeligheden var det Eisenhower. _NEWLINE_Monsignor James H. O\'Neill protesterede over, at han var blevet fremstillet for mild._NEWLINE_De p\xc3\xa5 tysk side anvendte kampvogne var ikke autentiske tyske kampvogne.\n_START_SECTION_\nFilmens modtagelse\n_START_PARAGRAPH_\nDen popul\xc3\xa6re filmkritiker James Berardinelli har kaldt Patton sin absolutte favoritfilm. If\xc3\xb8lge Woodward og Bernstein\'s bog The Final Days, var det ogs\xc3\xa5 Richard Nixons favorit film. Han lod den fremf\xc3\xb8re adskillige gange i Det Hvide Hus og under en tur med pr\xc3\xa6sidentens skib. Inden Nixon i 1972 bes\xc3\xb8gte Kina s\xc3\xa5 den kinesiske premierminister Zhou Enlai netop denne film som forberedelse for sit m\xc3\xb8de med Nixon.\n_START_SECTION_\nEfterf\xc3\xb8lger\n_START_PARAGRAPH_\nEn TV efter\xc3\xb8lger, The Last Days of Patton, blev filmet i 1986. Scott gentog sin titelrolle. Filmen var baseret p\xc3\xa5 Pattons sidste uger efter at v\xc3\xa6re blevet kv\xc3\xa6stet ved et biluheld med tilbagekig p\xc3\xa5 Pattons liv.'